كريپطوصولدي

لكريپطوعملة ؤلا كريپطوصولدي ؤلا عملة مكريپطية ؤلا بختيصار لكريپطو (ب نّݣليزية Cryptocurrency) هيّا قيمة رقمية ؤ صولدي رقمي (ؤلا عملة رقمية)، مديورة باش تخدم كا وسيلة ديال تّبادل، لّي كتسجّل فيها لملكية لفردية ؤ تّبادلات ديالها ف واحد لكنّاش ديجيطالي، علا شكل بازدّوني كتستعمل ألݣوريتمات ديال لكريپطوݣرافيا. لكريپطوات عاداتن ماكاتكونش عندها شكل فيزيكي ملموس (عكس لفلوس لعاديين)، ؤ ماكاتصدرهاش شي سلطة مركزية. لكريپطوات عاداتن كيخدمو بشكل مديصونطراليزي بحيت ماكاتكونش شي سلطة ؤلا مؤسسة ؤلا فرد متحكم ف لإصدار ؤلا ف لقيمة ؤ لا ف تّعاملات ديالها. ف هاد لحالة لكريپطو كتستعمل طّيكنولوجيا ديال لكناش لموزّع، لّي كيتأمپليمونطا ب لبلوكتشيين، لّي هيّا بحال بازدّوني عمومية كتسجّل تّعاملات لمالية، ؤ كيقدر أي واحد يشوفها ؤ يعرف شنو طاري فيها.

حاليان كاينين كتر من 8000 كريپطوصولدي ف تّداول، ؤ أشهر ؤ أكبر وحدين هوما بيتكوين ؤ إيثيريوم. لقيمة لإجمالية ديال سّوق د لكريپطو وصلات ل حد أبريل 2021 ل 2.2 ترليون دولار ميريكاني.

من حيت لقيمة ديالهم كاينين جوج نواع ديال لكريپطوصولديات هوما لكريپطوات لعاديين لّي كتطلع ؤ كاتنزل لقيمة ديالهم على حساب لعرض ؤ طّلب ف سّوق ديال تّعاملات، ؤ لكريپطوات لّي لقيمة ديالهم كتبقا تابتة ؤلا قريبة من شي قيمة محددة (بحال 1 دولار ميريكاني)، هادو كيتسمّاو لكريپطوتابتات (ب نّݣليزية Stablecoins).

 تّاريخ 
قبل مايبان أول كريپطوصولدي لي هوّا بيتكوين، كانو ديجا أفكار ؤ قتيراحات غاديين ف نفس لتيجاه ديال لكريپطوصولديات، بحال لپروطوكول د إيكاش، لّي ختارعو ديڤيد تشاوم ؤ ستيفان براندز ف 1983، لّي عكس لبيتكوين كان كيحتاج ل سلطة مركزية (بحال بانكة) باش تجيري سّيستيم. ف سّنوات لّي موراها بانو أفكار عندها علاقة معا لمفهوم د لپروڤ د لخدمة، ؤ لفوايد ديالو، متلا ف لحد من سپام ف لإيميلات. هاد لمفهوم كيلعب دور لوّلي (رئيسي) ف طّيكنولوجيا د لبيتكوين.

ف 1996، لاجونص لوطنية د لأمن ف لميريكان نشرات ورقة د بحت ب عنوان  (كيفاش تصك لفلوس: لكريپطوݣرافيا ديال كاش إيليكطروني أنونيم) لي كاتوصف سيستيم ديال كريپطوصولدي، ؤ تنشرات ف ليستة د لميلاج ديال إم أي تي، ؤ من بعد ف جّورنال لعلمي The American Law Review.

من بين أول قتيرحات ديال كريپطوصولدي كانو ديال لمهندس شّينوي ويي داي ف 1998، ؤ ديال لعاليم د لحواسب لميريكاني نيك صابو، لّي ختارع لبيت ݣولد ف 2005. هاد لبيت ݣولد وخا داكشي ماكانش مأمن مزيان ضد لهجمات من نوع سيبيل.

 مصادر 

 شوف تا 
 بيتكوين
 إيثيريوم
 بلوكتشيين
 كناش موزع
 كريپطوݣرافيا


تصنيف:فلوس
تصنيف:كريپطولوجيا
تصنيف:صولدي
تصنيف:مقالات فيها مصدر و 3000 بايت